REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/284-19

7. novembar 2019. godine

B e o g r a d

ZAPISNIK

92. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 7. NOVEMBRA 2019. GODINE

Sednica je počela u 13,15 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Olivera Pešić, Srbislav Filipović, Milorad Mirčić, Milorad Mijatović, Momo Čolaković, Vojislav Vujić i Zoltan Pek.

Sednici su prisustvovali zamenici članova: Tanja Damnjanović Tomašević (zamenik Veroljuba Arsića) i Đorđe Milićević (zamenik Dušana Bajatovića).

Sednici nisu prisustvovali članovi Odbora: Miljan Damjanović, Aleksandar Stevanović, Goran Ćirić i Milan Lapčević, niti njihovi zamenici.

Na predlog predsednika, Odbor je većinom glasova ( sa dvanaest glasova “za” i jednim članom odbora koji nije iskoristio pravo glasa) utvrdio sledeći:

D n e v n i r e d :

1. Razgovor sa kandidatima za izbor člana Saveta guvernera Narodne banke Srbije;

2. Utvrđivanje Predloga odluke o izboru člana Saveta guvernera Narodne banke Srbije.

**PRVA TAČKA:** **Razgovor sa kandidatima za izbor člana Saveta guvernera Narodne banke Srbije;**

Predsednik Odbora je podsetila članove Odbora da je članom 22. st. 1. i 2. Zakona o Narodnoj banci Srbije predviđeno da Savet guvernera Narodne banke Srbije čini pet članova koje bira Narodna skupština na predlog odbora Narodne skupštine nadležnog za poslove finansija i da se članovi Saveta biraju na pet godina, s pravom ponovnog izbora.

Narodna skupština Republike Srbije je na Devetoj sednici Drugog redovnog zasedanja, održanoj 8. decembra 2014. godine, donela Odluku o izboru člana Saveta guvernera Narodne banke Srbije, kojom je mr Nikola Martinović reizabran za člana Saveta guvernera, na period od pet godina.

 S obzirom na to da članu Saveta guvernera mr Nikoli Martinoviću drugi mandat ističe 8. decembra 2019. godine, a da je članom 26. stav 2. Zakona o Narodnoj banci Srbije propisano da se novi funkcioner bira najkasnije do isteka mandata funkcionera kome ističe mandat, a najranije 120 dana pre dana isteka mandata, Odbor za finansije, republički budžet i kontrolu trošenja javnih sredstava, na 89. sednici Odbora održanoj 22. oktobra 2019. godine, pokrenuo je postupak za izbor novog člana Saveta guvernera Narodne banke Srbije. Odbor je uputio dopis poslaničkim grupama u Narodnoj skupštini da, u roku od 15 dana, dostave svoje predloge kandidata za člana Saveta guvernera Narodne banke Srbije.

Predlog kandidata za člana Saveta, u utvrđenom roku, dostavile su Poslanička grupa Socijalistička partija Srbije koja je kao kandidata predložila dr Rajka Perića i Srpska napredna stranka koja je kao kandidata predložila mr Nikolu Martinovića, dosadašnjeg člana Saveta.

U skladu sa članom 203. stav 3. Poslovnika Narodne skupštine, Odbor je na ovoj sednici organizovao razgovor sa kandidatima za člana Saveta guvernera Narodne banke Srbije.

Odbor je, najpre, obavio razgovor sa kandidatom dr Rajkom Perićem koji je u kratkim crtama obrazložio svoju poslovnu biografiju.

 Pitanja kandidatu postavili su Milorad Mirčić, Đorđe Milićević i Aleksandra Tomić.

Milorad Mirčić je postavio pitanje koje se odnosilo na to šta je lični motiv kandidata da bude član Saveta guvernera Narodne banke Srbije, kao i pitanje da li je kandidat član Socijalističe partije Srbije.

Đorđe Milićević je postavio pitanje da li su sve banke u kojima je kandidat radio poslovale uspešno.

Aleksandra Tomić je pitala da li je kandidat pratio rad Narodne banke Srbije u njenim drugim domenima i nadležnostima a ne samo kroz bankarski sistem.

 Dr Rajko Perić je kao lični motiv naveo činjenicu da je osamnaest godina rada proveo u bankarskom sistemu i da bi kruna te bankarske poslovne karijere bilo mesto člana Saveta guvernera Narodne banke Srbije. Svoj doprinos u uspešnom poslovanju banaka u kojima je radio, vidi u sprovođenju po njemu najuspešnije privatizacije u bankarskom sistemu Srbije a to je privatizacija “Novosadske banke”, zatim u transformaciji “Kosovsko-metohijske banke” u “Dunav banku”. Takođe, učestvovovao je i u ostvarivanju tržišne pozicije ”Poštanske štedionice” koja je iz pozicije stabilne finansijske institucije štedionice postala komercijalna banka opšteg tipa. Rajko Perić je odgovorio da , zbog prirode posla kojim se bavi, mora da prati rad Narodne banke Srbije u svim njenim domenima i nadležnostima. Član je Socijalističke partije Srbije ali je obrazložio da je, pre potpisivanja kandidature, potpisao izjavu da će ako bude izabran za člana Saveta guvernera sve njegove partijske odnosno političke funkcije biti zamrznute do obavljanja te funkcije, a što je u skladu sa zakonskim propisima.

 Dr Nikola Martinović je u kratkim crtama obrazložio svoju poslovnu biografiju.

Pitanja kandidatu postavili su Milorad Mirčić, Đorđe Milićević i Goran Kovačević.

Milorad Mirčić je postavio pitanje koje se odnosilo na to šta je lični motiv kandidata da bude član Saveta guvernera Narodne banke Srbije, kao i pitanje da li je kandidat član Srpske napredne stranke.

Đorđe Milićević je postavio pitanje kandidatu da li ima iskustva u bankarskom sistemu, u kojim bankama je radio i kako su te banke poslovale.

Goran Kovačević je pitao kandidata koje je njegovo mišljenje o perspektivama i izazovima monetarne politike Srbije u narednih pet godina.

Dr Nikola Martinović je kao lični motiv naveo činjenicu da Savet guvernera, Izvršni odbor i guverner Narodne banke Srbije svoj posao rade konkretno, vrlo temeljno, da taj rad daje rezultate i da on želi u tome da učestvuje i daje svoj doprinos. Kao iskustvo rada u bankarskom sistemu, Nikola Martinović je naveo da je deset godina bio član upravnih odbora “Novosadske banke”, “Kontinental banke“ i “Panonske banke”. Što se tiče monetarne politike Srbije u narednih pet godina, izneo je mišljenje da je na to pitanje jako teško odgovoriti, da je dovođenje investicija u Srbiju jako važno i da na tome treba raditi, da bez zdrave ekonomije nema ni zdrave monetarne politike. Nije član nijedne političke stranke.

**DRUGA TAČKA:** **Utvrđivanje Predloga odluke o izboru člana saveta guvernera Narodne banke Srbije.**

Nakon obavljenog razgovora sa kandidatima za člana Saveta guvernera Narodne banke Srbije, Odbor je glasao o predloženim kandidatima.

Za kandidata dr Rajka Perića, dva člana Odbora su glasala “za”, dok jedanaest članova Odbora nije iskoristilo pravo glasa.

Za kandidata dr Nikolu Martinovića, deset članova Odbora je glasalo “za”, dok tri člana Odbora nisu iskoristila pravo glasa.

Na osnovu rezultata glasanja, Odbor je utvrdio Predlog Odluke o izboru dr Nikole Martinovića za člana Saveta guvernera Narodne banke Srbije.

 Odbor je, većinom glasova (jedanaest „za“, dva člana odbora nisu iskoristila pravo glasa) odlučio da Narodnoj skupštini predloži da Predlog odluke o izboru člana Saveta guvernera Narodne banke Srbije donese po hitnom postupku, u skladu sa članom 167. Poslovnika Narodne skupštine, kako bi se što pre obezbedili uslovi za kontinuitet u radu Saveta guvernera u punom sastavu.

 Odbor je jednoglasno odlučio da predstavnik predlagača odluke bude Veroljub Arsić, član Odbora.

Sednica je završena u 13,40 časova.

 Sednica je tonski snimana.

SEKRETAR ODBORA PREDSEDNIK

 Tijana Ignjatović dr Aleksandra Tomić